En nom de Nostre-Seigneur, amen. L’an d’icellui Seigneur courant mil CCCLXXIX, le vanredi jour de saint Ylaire, xiije jour du mois de janvier, nous Olivier de Matroyl, dien, Nycolas de Tholon, chantre, Pierre Tallepain, abbé de Saint-Estienne de Lestrier, messieurs Gauchier de Musigny, Regnaud de Crissey, Gaulterot, Pierre de Poilley, Jehan de Chastelvillain, Pierre de Flacellères, Jehan Taillant et Robert de Flacellères, chanoines de l’esglise d’Ostun, personnellement estaubliz et assemblez en nostre chapitre de ladicte esglise, au son de la cloiche, par la manière acostumée de assambler, capitulans et chapitre faisans oudit lieu, d’une part, et nous Guy de la Trimoille, chevalier, seigneur de Chastel Guillaume et de Dracey-Saint-Loupt, auxit oudict lieu de chapitre personnellement estaubli et estant, d’autre part, faisons savoir à touz ceulz qui verront ces presentes lettres que comme feu Robert de Martimpuys, jadiz bailliz d’Ostun, eust acquis quarente livrées de terre de annuel et perpetuel rente de Mons. Symon de Dracey adonques seigneur dudict lieu, prandre et percevoir chascun an perpetuellement de et sur les proffiz et yssus, rentes et esmolumens de ladicte terre de Dracey, appartenant à maintenant audict Mons. Guy, et despuis ycellui acquest, icellui Robert de Martimpuys, en sa darrenière volonté et ordenance, eust et ay donné et laissié à nostre esglise d’Ostun et à nous doyen et chapitre dessus dictz lesdictes XL livrées de rente pour fonder en ycelle esglise une chapelle de XXX livrées de terre et dix livrées pour un anniversaire celebrer chascun an pour le remede de s’ame, et lesquels XL livrées de terre de rente nostre tres chier et redoubté seigneur monseigneur de Bourgongne ay amorties à ladicte esglise, et jaçoit aussy que lidiz Mons. Guy, seigneur de Dracey à présent, voulent deschargier sadicte terre de Dracey desdictes XL livrées de rante dehues à nous doyen et chapitre et à nostredicte esglise pour la cause autrement dicte et amorties par nostre tres chier seigneur, comme dict est, plusieurs fois nous ait requis et fait requerir pour nostredict tres chier seigneur Monseigneur le duc que voulessions deschargier et quictier lesdictes XL livres de rente, pour baillant autant de rente autre part bien assise et amorties, lesquelles XL livres de rente nous ay offert de baillier, c’est assavoir vint livres de bons parisis vaillent XXV livres tournois à lui dehues sur la virie d’Ostun, les proffiz et esmolumenz d’icelle, lesquelles il ay acquises de Mons. Pierre d’Ostun, seigneur de Chevigny, du consentement de nostredict seigneur Mons. le duc, auquel Mons. de Chevigny estoient dehues lesdictes vint livres de parisis sur ladicte virie et les esmolumens d’icelle et d’ancienneté, et auxit XV livres de rente annuelle, lesquelles il ay acquises, et c’est assavoir huit livres de Hugues et maistre Jehan de Clugny, freres, que leur devoit madame Agnes de Mex, dame de Menesserre, sur sa terre de Rossillon et sur touz ses autres biens, et sept livres de rente que Mons. Guy ay acquises de ladicte dame sur sa terre de Rossillon et ses autres biens, et lesquelles quinze livres de rente ladicte dame est tenue et obligée paier et rendre chascun an perpetuellement audict Mons. Guy ou es heanz cause de luy: nous doyen et chapitre desusdictz, eu et sur ce plusieurs tractiez et déliberations en nostredict chapitre et pour pluseurs foiz, volonz complaire en ceste partie audict Mons. Guy, tant pour la contemplacion dudict nostre tres chier seigneur Mons. de Bourgongne duquel il est chambellant, comme pour la consideracion de sa personne et des biens qu’il ay faiz cy en arriez à nous et à nostredicte esglise et esperanz qu’il fera de cy en avant, et auxit que ne noz ne nostredicte esglise ne perdons aucune chouse ne sumes en riens domaigiez en prenant lesdictes XV livrées de terre autre part es lieux dessus diz, lesquelles il noz devoit sur ladicte terre de Dracey, avons octroyé et octroyons par ces presentes audict Mons. Guy que pour nous baillent, cedent et transportent lesdictes XX l. parisis vaillent XXV l. tournois sur ladicte virie et lesdictes quinze l. tournois à luy dehues par ladicte dame de Menesserre, il soit lui, ses hoirs et sadicte terre de Dracey desdictes XL l. de rante à noz dehues sur ycelle pour les causes dessus dictes [exempt à l’avenir]. Et noz Guy dessusdict, seigneur de Dracey, par mercy de l’octroy dessusdict à nous fait par les dessusdicts doyen et chapitre, en recompensacion et quictance desdictes quarente livrées de rente qu’ils ont sur nostre dicte terre de Dracy, leur baillons, cedons et transportons lesdictes vint livres de bons parisis par noz acquises sur ladicte virie et lesdictes quinze livres de rente par noz acquises desdictes personnes sur ladicte terre de Rossillon, promettant ycelles à eux garentir envers touz et contre touz, et noz doyen et chapitre dessusdiz par mercy dudict transpourt que noz fait ledict Mons. Guy, lequel noz acceptons agreaublement pour noz et pour nostredicte esglise, desdictes XX l. parisis de rente et desdictes quinze livres acquises par luy, comme dessus est dict, en recompensacion et quictance desdictes XL livrées de terre et rente à noz dehues sur sadicte terre de Dracey, ycellui Mons. Guy, ses hoirs et ladicte terre de Dracey quictons pour noz et nostredicte esglise perpetuellement, promettans, etc. Faites et données en la presence de Guillaume Bidoil de Mevre, prestre, et de Guillemin Douet, clerc, coadjuteur de Guillaume Clement, tabellion d’Ostun pour mondict seigneur de Bourgongne, presens honorable et saige maistre Jehan de Clugny, clerc, licencié en loys, et Philippe Boisserant, d’Ostun, tesmoins ad ce appelez et requis, l’an et jour que dessus.